

**Referat LOM den 22.10.24 fra kl. 8.15-9.45**

**Forvaltning:** Social- og arbejdsmarked

**Møde vedr.:** LOM i Center for Psykiatri og Socialt Udsatte

**Mødested:** Frokoststuen, Gl. Hadsundvej 1.

**Mødedato:** 22.10.2024

**Sendes til:** LOM i Center for Psykiatri og Socialt Udsatte

1. **Godkendelse af dagsorden.** Godkendt.
2. **Godkendelse af referat.** Godkendt.
3. **Orientering fra Sektormed og Hovedmed (orientering 10 min.).** Helle Jensen orienterer om, at punktet jubilæumsgratialer blev drøftet på seneste Hovedmed med et forslag om udvidelse af jubilæumsordningen allerede fra 15-års anciennitet i Randers Kommune, og derefter 25 år, 40 år og 50-års anciennitet. Derudover blev frihed med og uden løn drøftet, og hvor man tidligere kunne få fri med løn til mærkedage, som fx ægtefælles 50-års fødselsdag, indstilles der nu til frihed med løn ifm. eget jubilæum og dødsfald af nærtstående familiemedlem samt tapning af blod (bloddonor), hvis det ikke kan finde sted udenfor arbejdstid og efter aftale med nærmeste leder. I fremtiden vil man kunne få fri uden løn til mange af de tidligere mærkedage, hvor man plejede at få fri med løn. Forslaget om disse ændringer sker primært for at forenkle rammerne, og fordi de gamle rammer ofte gav anledning til tvivl. Det er meningen, at disse ændringer skal træde i kraft fra 1.1.25. På Sektormed var der en drøftelse af besparelser og økonomien, en kort status på apv’er og arbejdsskader, arbejdsmiljø og trivsel samt personale- og ledelsespolitikken.
4. **Status på APV-handleplaner og arbejdsskader (orientering 10 min.):** Trine Juel orienterer om, at de i mestringsvejledningen i Psykiatri og Udsatte har været optaget af de fysiske rammer og indeklima. De har fået lavet et stille rum og indkøbt en telefonboks, hvor man kan tage et opkald eller en samtale med en borger/samarbejdspartner. Nicky Andersen supplerer med, at der kommer en mini-apv, efter at mestringsvejledningen Udsatte er lagt sammen med Psykiatri, og flyttet over i Huset Tværs.

Derudover har der også været fokus på belastningspsykologi. Hos Per har de arbejdet med arbejdsmiljø, belastningspsykologi og dilemmaer i arbejdet. Hvad angår de fysiske rammer, har de fået lavet hæve- og sænkeborde på Slotsgården. I Rusmiddelcentret har det handlet meget om belastningspsykologi samt indeklima, da det har været svært at regulere varme og kulde. Lotte Svane oplyser, at de på Vester Tværvej og Paderuphus har haft fokus på indeklima og bedre regulering af varme samt indkøb af støjvægge til kontorerne. Hvad angår det psykiske arbejdsmiljø har emner som arbejdsrutiner, konflikter med kollegaer, klare mål for arbejdet samt samarbejdet med andre aktører været drøftet. Marie Padkjær orienterer om, at de i Huset Tværs har haft fokus på den fysiske apv ift. kulde og afhjælpning af dette. Der er gennemført en fælles brandøvelse. Som noget nyt bringer Mestringsvejledningen emner op i arbejdsmiljøgruppen hvert kvartal. Til sidst er der i Huset Tværs også blevet arbejdet på organisering og kerneopgaven sammen med Team God Arbejdsplads. Ina Bang fra Myndighed Psykiatri og Udsatte nævner, at de også har haft fokus på de fysiske rammer samt haft besøg af ergoterapeuter fra Sundhedshuset, og har i den forbindelse fået skiftet deres stole ud med nogle mere ergonomiske stole. Derudover har der været en god drøftelse af, hvordan man som medarbejder agerer på de sociale medier. Og til sidst skal Myndighed have en tema- og trivselsdag om deres forskellige personlighedsprofiler på baggrund af en personlighedstest, de har taget. Katrine Nissen nævner en opmærksomhed på at indberette krænkelser og arbejdsskader, efter dette var oppe på seneste sektormed. Der blev i centret indberettet 37 arbejdsskader i 2023 og 41 arbejdsskader i 2024. Ved gentagne hændelser/krænkelser, hvor en borger eks. truer gentagne gange, kan der registreres flere episoder på samme ansatte. Men hvis det leder til sygefravær, skal det indberettes som en individuel hændelse. Anmeldelserne af arbejdsskader/krænkelser skal foretages i systemet Insubiz.

1. **Sygefravær (orientering 10 min.):** Status i centret på samlede sygefravær er 8,9 sygefraværsdage pr. medarbejder pr. år.

Det korte sygefravær er på 4,9 sygefraværsdage pr. medarbejder pr. år, og det lange sygefravær er på 4,1 sygefraværsdage pr. medarbejder pr. år. I forhold til samme tidspunkt sidste år, er det samlede sygefravær faldet med en dag, og det er også en indikator på et godt arbejdsmiljø og trivsel.

1. **Opfølgning på seniorarbejdsgruppen ved Per og Ina (orientering 15 min.).** Det besluttes at afklare, hvad der foregår på centralt niveau omkring seniorpolitikken.
2. **Temadrøftelse**: **Personale- og Ledelsespolitik (drøftelse 30 min., se vedhæftning):** Personale- og ledelsespolitikken drøftes i grupper ud fra vedhæftet dialogkort.
3. **Efter-/ videreuddannelsesmuligheder indenfor rammen (30 min.):** Det besluttes at udskyde punktet om efter-/videreuddannelsesmuligheder til næste LOM-møde.
4. **Budgetforslaget (45 min.)** Katrine gennemgår dette, og der laves et særskilt referat.
5. **Evt.** Temaet overgangsalderen blev nævnt under status på APV-handleplaner og arbejdsskader, og der er et forslag om at rekvirere noget materiale om overgangsalderen til en evt. fremtidig temadrøftelse eller gøre det til en del af sygefraværssnakken på LOM.